title: Aragonés bergotés
text: O bergotés ye a parla local aragonesa que se charra en a val de Broto: Torla, Broto, Oto, Buesa, Sarvisé, Ayerbe de Broto, Asín, Yosa, Linars de Broto, Viu de Linars y Fraixen. D'entre estas localidaz Broto figura en l'ALEANR con as siglas Hu 106 por o que se conoix relativament bien o lexico d'intrés etnografico.
  
  En realidat l'aragonés en a val de Broto presenta as mesmas caracteristicas basicas que en a Val de Vio y ye a mesma parla comarcal. A denominación de bergotés no ye tradicional, y a suya distinción ye producto de publicacions filolochicas que describiban os caracters de l'aragonés de puestos muito concretos y dimpués designaban a parla ixos puestos con denominacions derivadas de chentilicios. Bergotés ye o chentilicio de Bergua.
  
  Fonetica 
  Conserva, como l'aragonés de valle de Vio, as diftongacions -ia- y -ua- d'as Ĕ y Ŏ curtas latinas en feminins remataus en a (buana, cuasta). Este tipo de diftongacions han estau consideradas tradicionalment como arcaísmos que en l'aragonés preliterario que se produciban dende a Chacetania ta la Ribagorza, manimenos puede haber-ie atras explicacions.
  COSTA > cuasta, (cuesta en aragonés cheneral).
  BONU > buano ("bueno")
  TEMPU > tiampo ("tiempo"),
  QUAESITU > quiasto ("quiesto")
  PONTE > puande ("puent").
  
  Bi ha repuis d'a evolución d'a -LL- enta sonitos cacuminals tipo -ts, -t-, -ch-, -s- (analogos a la che vaqueira de l'asturiano), pero que no ye -ch- como en tensino, ye -t-. Esto lo trobamos muito a sobén en a toponimia: Cotata ("collata"), Vate ("val"), Andecastieto (d'ANTE y CASTELLUM). En a parla viva se documentaba por o menos en a segunda metat d'o sieglo XX en parolas como:
  Cingleto: "cingliello".
  Vetieto: "vetiello", y como puet veyer-se con o diftongo -ie- cheneral en aragonés y no con o diftongo -ia-.
  Mandiata: "mantiella".
  Vertubieto, derivau d'o latín VERTIBELLUM, ye vertubillo actualment en atras variants d'aragonés.
  
  Morfolochía 
  Os articlos son o, os, a, as como en aragonés cheneral, pero con a diferencia que os convive con es, y que en posición intervocalica tenemos ro, ros, ra, ras, (evolución d'a -LL- latina enta -r- coincidindo con o gascón: ILLA > ra en bergotés, era en gascón).
  Baixa ta ro patio (ortograficament baixa ta lo patio).
  
  Referencias
  
  Bibliografía 
  Articlo titulau Bergotés en a Gran Enciclopedia Aragonesa, edición de 1981.
  
  Vinclos externos 
    Bergotés, en a Gran Enciclopedia Aragonesa Online
  
  Bergotes